Document ID: /roh_data/filtered/fineweb-2-filterrobots_roh.jsonl.gz/1995

Er ils top-sponsurs sco Coca Cola, Adidas e Visa beneventan che Blatter va. Quai vegnia a gidar la FIFA da realisar l'adattaziun necessaria da sias structuras hai gì num.
Medias americanas rapportan entant che l'FBI e la procura publica americana investigheschian cunter Blatter. Quai n'è però betg vegnì confermà. Confermà è perencunter che Joseph Blatter sa retira suenter 17 onns a la testa da al FIFA. El maina las fatschentas enfin tar in congress extraordinari per eleger in successur.
A la conferenza da medias a Turitg ha Sepp Blatter annunzià sia demissiun. El haja bain in mandat dals commembers da la FIFA, però betg da l'entir mund da ballape. Quai sco remartga vers la federaziun da ballape europeica UEFA ch'aveva crititgà ferm Blatter anc fin curt avant il congress d'elecziun.
Sepp Blatter maina vinavant las fatschentas da la federaziun mundiala da ballape. Quai fin ch’ins haja chattà in successur. Perquai vul Blatter convocar in congress extraordinari per che la FIFA possia eleger in nov president.
Sco termin probabel per il congress extraordinari ha inditgà il president da la cumissiun da la FIFA, Domenico Scala, il temp tranter il december 2015 ed il mars 2016. Tenor ils statuts da la FIFA dovria quai almain 4 mais per preparar in tal congress electoral extraordinari.
I dovra refurmas profundas cun in'autra persuna. Il congress ordinari en 1 onn fiss memia tard.
Las emprimas mesiras per las refurmas
Il temp che Blatter è anc en uffizi vul el nizzegiar per refurmas profundas en la federaziun. Là dovria quai ina midada da structuras da rudent. Tranter auter è quai tenor Blatter
- Ina limita dal temp d'uffizi per il president e per ils commembers dal comité executiv.
- Reducir il dumber dals commembers dal comité executiv.
- Ils commembers dal comité executiv duain vegnir elegids dal congress da la FIFA
I manchia il sustegn
Pir venderdi passà era Blatter vegnì elegì a Turitg per in’ulteriura perioda da 4 onns sco president da la FIFA. Sco el ha ditg haja el sa laschà eleger, perquai ch’el haja gugent la FIFA e veglia mo il meglier per il ballape. Ma blers na sustegnian betg pli el, perquai sia demissiun.
La via da Sepp Blatter
|1975||Blatter entra en la FIFA e daventa directur per programs da svilup.|
|1981||Blatter daventa secretari general.|
|1998||Blatter daventa president sco successur dal brasilian João Havelange.|
|2002||Scandal da corrupziun enturn il concurs da la firma da marketing da sport ISL. Havelange duai avair acceptà daners da corrupziun. Renfatschas era vers Blatter.|
Blatter vegn reelegì al congress a Seoul.
|2007||Blatter vegn reelegì al congress a Turitg.|
|2010||Suenter la surdada dal campiunadi mundial a la Russia (2018) ed il Katar (2022) datti renfatschas da corrupziun cunter il comité executiv. Blatter ha in alibi.|
|2011||Blatter vegn reelegì al congress a Turitg. 2 dis avant era sa retirà il cuntercandidat Mohamed bin Hammam. La cumissiun d'etica al suspendescha, perquai ch'el duai avair cumprà vuschs.|
|2015||Suenter l'arrestaziun da 7 funcziunaris auts da la FIFA curt avant il congress patescha era la reputaziun da Blatter. Tuttina vegn el reelegì cun 133:73 vuschs. Il cuntercandidat Ali bin al-Hussein sa retira suenter l'emprim scrutin.|
RR novitads 6:00